Spørsmål om opparbeidelse av botid i en boligseksjon brukt under ett med en annen boligseksjon
Dato: 2005-04-10

Sammendrag: Seksjonene lå ved siden av hverandre. Fra sameiets felles gang var det en dør inn til felles gang utenfor de to seksjonene. Døren ble benyttet som familiens entredør. Seksjonene ble brukt som en integrert boenhet for skattyter og hans familie. Etter Skattedirektoratets vurdering kunne skattyter opparbeide botid i begge seksjonene samtidig.

Innsenders fremstilling av faktum og jus På bakgrunn av de opplysninger som er gitt i anmodningen, legges det til grunn at  skattyter siden 2000 vært eneeier av seksjon nr. 2 og seksjon nr. 3 i Storgata 1 i Lillevik. Seksjonene er hver på ca. 45 kvm. De ligger inntil hverandre i første etasje. Han, ektefellen og to barn har bodd i de to seksjonene siden juli 2004 og planlegger å flytte ut i august 2005. Han planlegger å selge seksjonene. Skattyter påpeker at han og familien benytter seksjonene som én integrert boenhet. Fra sameiets felles gang er det en dør inn til felles gang utenfor seksjonene nr. 2 og nr. 3 som benyttes som familiens entredør. Skisse er vedlagt. Skattyter anmoder om en bindende forhåndsuttalelse om realisasjonen av seksjonene er skattepliktig eller ikke, og hvor det sentrale spørsmålet da er om han kan opparbeide botid i begge seksjonene. Hvis seksjonene må reseksjoneres og sammenføyes for å få realisasjonen skattefri, medfører dette lang saksbehandlingstid og en rekke gebyrer. Skattedirektoratets vurderinger Skattedirektoratet skal i det følgende ta stilling til om det er mulig å opparbeide botid for to seksjoner samtidig. Dette gjelder seksjon nr. 2 og seksjon nr. 3 i Storgata 1 i Lillevik. Skattedirektoratet skal bemerke at gevinst ved realisasjon av formuesobjekter utenfor virksomhet i utgangspunktet er skattepliktig etter skatteloven § 5-1 annet ledd. Tilsvarende er tap fradragsberettiget med hjemmel i skatteloven § 6-2 første ledd. Ved realisasjon av formuesobjekt gjelder imidlertid særregler i skatteloven kapittel 9, herunder begrensning av skatteplikten etter § 5-1 annet ledd. Den sentrale bestemmelse for løsningen av spørsmålet i denne saken er skatteloven § 9-3 annet ledd som lyder: ”Gevinst ved realisasjon av boligeiendom, herunder våningshus på gårdsbruk, selveierleilighet, andelsleilighet, aksjeleilighet og obligasjon med tilhørende borett, er unntatt fra skatteplikt når følgende betingelser er oppfylt: Eieren har eid eiendommen (andelen m.v.) i mer enn ett år når realisasjonen finner sted eller avtales……, og eieren har brukt hele eiendommen som egen bolig i minst ett av de to siste årene før realisasjonen. Når eieren på grunn av sitt arbeid eller av helsemessige eller lignende grunner er forhindret fra å bruke boligen, skal den tid slik brukshindring foreligger, regnes med som botid hvis eieren på ervervstidspunktet ikke kjente eller burde ha kjent til brukshindringen…” Skattedirektoratet legger til grunn at seksjonene nr. 2 og nr. 3 i Storgata 1 i Lillevik har vært eiet i mer enn ett år, og kravet til eiertid i skatteloven § 9-3 annet ledd bokstav a er oppfylt. I skatteloven § 9-3 annet ledd bokstav b sies det at skattyter må ha brukt ”eiendommen som egen bolig”. Formålet med lovbestemmelsen er at skattyter skal kunne få skattefritak ved salg av eiendom som han har benyttet som fast bolig, men likevel slik at han ikke kan påberope seg å ha mer enn en fast bolig, med unntak av pendlertilfellene, jf. Ot. prp. nr. 4 (1986-87) pkt. 4.6.2.1. Når det gjelder seksjonerte eiendommer, er det i Finansdepartementets uttalelse i Utv. 1976 side 753 og i et foredrag av Sven Rune Greni i Utv. 1987 side 207 flg, særlig side 213, lagt til grunn at hver enkelt seksjon skal vurderes for seg. I Lignings-ABC 2004 side 224 heter det: ”I seksjonert eiendom regnes botid separat for hver seksjon. Er det f. eks. to seksjoner med en leilighet i hver, vil skattyteren bare opparbeide botid i den seksjon hvor han faktisk bor.” Spørsmålet blir etter dette om de to seksjonene er konstruert slik at de fremtrer som en boenhet og om skattyter faktisk har brukt seksjonene som egen bolig. Etter det som er opplyst, er seksjonene faktisk benyttet som skattyters bolig. Seksjonene er forbundet med en gang. Fra boligsameiets felles gang inn til denne gangen, er det en dør som skattyter benytter som entredør. Det er således de to seksjonene under ett som her må anses som skattyters bolig. Skattyter må derfor anses for å ha opparbeidet botid i begge seksjonene. Han oppfyller etter dette kravene til eier- og botid i skatteloven § 9-3. Gevinst ved salg av skattyters seksjon nr. 2 og nr. 3 i Storgata 1 i Lillevik vil være unntatt fra skatteplikt så lenge kravet om botid i ett av de siste to årene er oppfylt, jf. skatteloven § 9-3 annet ledd bokstav b. Tilsvarende vil et eventuelt tap ikke være fradragsberettiget, jf. skatteloven § 9-4 første ledd. For ordens skyld gjør vi oppmerksom på at skattyter ved en eventuell realisasjon må kunne sannsynliggjøre den faktiske bruk overfor ligningskontoret. Konklusjon Gevinst ved salg av skattyters bolig i seksjon nr. 2 og seksjon nr. 3 i Storgata 1 i Lillevik vil være unntatt fra gevinstbeskatning etter skatteloven § 9-3 annet ledd så lenge kravet om botid i ett av de siste to år er oppfylt. Tilsvarende vil et tap ikke være fradragsberettiget, jf. skatteloven § 9-4 første ledd.